OpenLLM-France/wikimedia huggingface dataset:
# Temple d'Afrodita (Corint)

El Temple d'Afrodita fou un temple grec dedicat a Afrodita, que es troba al cim del turó de l'Acrocorint de Corint, a Grècia.

## Història

Afrodita fou venerada a Acrocorint durant molt de temps. En la mitologia grega, la dea va rebre la muntanya d'Hèlios. El primer temple es va construir en aquest lloc, segurament l'any 600 abans de la nostra era. En el 400 ae, es va construir un nou temple al mateix indret. En l'Antiguitat, el temple potser s'emprà per a la prostitució sagrada. Es diu que moltes dones esclaves i potser esclaus hòmens els feren servir al temple per a aquesta activitat. Els investigadors, però, no es posen d'acord sobre la naturalesa exacta de l'activitat.
El temple sobrevisqué durant el període hel·lenístic; potser, però, la República romana el va destruir juntament amb la resta de l'Acrocorint i l'antiga ciutat de Corint l'any 146 abans de la nostra era. Si més no, la prostitució associada al temple sembla que no hi continuà en el període romà. Quan la ciutat i la fortalesa es van reconstruir sota Juli Cèsar, el temple no va ser pas restaurat, però segons la descripció de Pausànias, encara existia en el segle 100 ae. Durant el cristianisme primitiu, es va alçar una església en aquest indret, i el temple fou enderrocat segurament en aquesta època. Durant l'Imperi otomà, s'hi edificà una mesquita. Amb el temps, les pedres del temple s'utilitzaren per a fortificacions i altres edificis.
A Corint hi havia com a mínim dos temples més dedicats a Afrodita.

## Descripció

El temple estava situat al punt més alt de l'Acrocorint. Era relativament petit: sembla que només feia uns 10 m × 13-16 metres. Contenia una imatge de culte d'Afrodita, que es diu que representava a la dea armada. Segons la descripció de les monedes antigues, Afrodita sostenia l'escut d'Ares a la mà a manera d'espill. I estava acompanyada per Eros.
A hores d'ara, el jaciment són principalment les ruïnes d'una mesquita i el seu minaret. Només es conserven alguns fonaments del temple. Quant a les fonts textuals, el jaciment es coneix sobretot per les breus descripcions de Pausànias i Estrabó.

## Referències

* 1 2 «Castle of Acrocorinth» (en anglés). Greek Travel Pages. [Consulta: 17 juny 2024].
* 1 2 3 4 5 «Acrocorinth» (en anglés). Greece.com. Arxivat de l'original el 2016-01-13. [Consulta: 17 juny 2024].
* 1 2 Pausànias (geògraf). «Descripció de Grècia II: Corint» (en anglés). Arxivat de l'original el 2015-08-29. [Consulta: 17 juny 2024].
* ↑ ; Pietilä-Castrén; Castrén «Akrokorintti». A: Antiikin käsikirja (en finés). Hèlsinki: Otava, 2000, p. 22. ISBN 951-1-12387-4.
* 1 2 Engels, Donald. Roman Corinth: An Alternative Model for the Classical City (en anglés). University of Chicago Press, 1990, p. 97. ISBN 0226208702.
* ↑ ; Bookidis; Williams «Corinth, the Centenary, 1896–1996». A: Corinth: results of excavations, nide 20 (en anglés). ASCSA, 2003, p. 344. ISBN 0876610203.
# Partit Evangèlic Suís

El Partit Evangèlic Suís (alemany Evangelische Volkspartei der Schweiz, francès Parti évangélique suisse, italià Partito evangelico svizzero, romanx Partida evangelica da la Svizra, EVP-PEV) és un partit polític de Suïssa.

## Programa polític

En qüestions de redistribució, educació, ambientalisme, i política d'immigració, la PEV es troba més aviat al centreesquerra. En qüestions de l'eutanàsia, avortament, parelles de fet i la resta de qüestions cristianes, és conservador. La PEV és centrista en temes econòmics. En medi ambient el PEP afirma que està dedicat a protegir el medi ambient amb un sentit de responsabilitat de la Creació. Evangèlic, traducció d'evangelisch, terme suís per a protestant, és oposat a l'Evangelisme dels països anglosaxons.

## Resultats electorals

| Any | Vots | % | Escons | +/– |
| 1919 | 6,031 | 0.81 (#8) | 1 / 189 | Nou |
| 1922 | 6,036 | 0.86 (#9) | 1 / 198 | = |
| 1925 | 6,888 | 0.93 (#8) | 1 / 198 | = |
| 1928 | 5,618 | 0.70 (#8) | 1 / 198 | = |
| 1931 | 8,454 | 0.98 (#8) | 1 / 187 | = |
| 1935 | 6,780 | 0.74 (#12) | 1 / 187 | = |
| 1939 | 5,726 | 0.93 (#11) | 0 / 187 | 1 |
| 1943 | 3,627 | 0.41 (#10) | 1 / 194 | 1 |
| 1947 | 9,072 | 0.94 (#9) | 1 / 194 | = |
| 1951 | 9,559 | 0.99 (#9) | 1 / 196 | = |
| 1955 | 10,581 | 1.08 (#9) | 1 / 196 | = |
| 1959 | 14,038 | 1.43 (#9) | 2 / 196 | 1 |
| 1963 | 15,690 | 1.63 (#9) | 2 / 200 | = |
| 1967 | 15,728 | 1.58 (#8) | 3 / 200 | 1 |
| 1971 | 42,778 | 2.15 (#10) | 3 / 200 | = |
| 1975 | 37,959 | 1.97 (#10) | 3 / 200 | = |
| 1979 | 40,744 | 2.22 (#7) | 3 / 200 | = |
| 1983 | 40,837 | 2.08 (#9) | 3 / 200 | = |
| 1987 | 37,265 | 1.93 (#11) | 3 / 200 | = |
| 1991 | 38,681 | 1.89 (#10) | 3 / 200 | = |
| 1995 | 34,071 | 1.79 (#10) | 2 / 200 | 1 |
| 1999 | 35,679 | 1.83 (#8) | 3 / 200 | 1 |
| 2003 | 47,838 | 2.28 (#6) | 3 / 200 | = |
| 2007 | 56,361 | 2.42 (#6) | 2 / 200 | 1 |
| 2011 | 48,789 | 2.00 (#8) | 2 / 200 | = |
| 2015 | 47,355 | 1.90 (#8) | 2 / 200 | = |
| 2019 | 50,317 | 2.08 (#8) | 3 / 200 | 1 |
| 2023 | 49,828 | 1.95 (#7) | 2 / 200 | 1 |
# IEEE 802.11ax

IEEE 802.11ax, també anomenat Wi-Fi 6 per la Wi-Fi Alliance, és una modificació de l'estàndard 802.11 per WLAN desenvolupat pel grup de treball 11 del comitè d'estàndards LAN/MAN del IEEE (IEEE 802), que millora l'eficiència espectral. Es preveu una velocitat de transmissió de 10 Gbit/s i treballa en les bandes ISM de 2,4 GHz i 5 GHz. IEEE 802.11ax ratificat el 2019. Wi-Fi 6E designa els productes que també disposen de la nova banda de 6 GHz.
Característiques destacades de l'IEEE 802.11ax:
* Compatible endarrere amb els protocols 802.11a/b/g/n/ac.
* Augment de l'eficiència per un factor de 4.
* Velocitats i amplada de banda similars a IEEE 802.11ac exceptuant la modulació que és 1024-QAM.
* Enllaços mitjançant tecnologia MU-MIMO i OFDMA.
* La nova banda de 5 GHz és opcional. La norma ETSI EN 301 893 a la CE. La banda de 2,4 GHz li aplica la norma ETSI EN 300 328 de la CE.
* La nova banda de 6 GHz li aplica la futura normativa ETSI TR 103 524 de la CE.
Velocitats màximes per un enllaç únic:
| Tipus de modulació. | Velocitat en Mbit/s amb canal amplada de banda de 20 MHz | Velocitat en Mbit/s amb canal amplada de banda de 40 MHz | Velocitat en Mbit/s amb canal amplada de banda de 80 MHz | Velocitat en Mbit/s amb canal amplada de banda de 160 MHz |
| BPSK | 4 Mbits/s | 9 Mbits/s | 18 Mbits/s | 36 Mbits/s |
| QPSK | 26 Mbits/s | 52 Mbits/s | 108 Mbits/s | 216 Mbits/s |
| 16-QAM | 52 Mbits/s | 103 Mbits/s | 216 Mbits/s | 432 Mbits/s |
| 64-QAM | 86 Mbits/s | 172 Mbits/s | 360 Mbits/s | 721 Mbits/s |
| 256-QAM | 115 Mbits/s | 229 Mbits/s | 480 Mbits/s | 961 Mbits/s |
| 1024-QAM | 143 Mbits/s | 287 Mbits/s | 600 Mbits/s | 1201 Mbits/s |

## Vegeu també

* Conjunt de protocols IEEE 802.11
* Tecnologia MIMO i OFDMA.
* Normativa ETSI EN 301 893

## Referències

* ↑ «Wi-Fi Alliance® introduces Wi-Fi 6 | Wi-Fi Alliance». [Consulta: 23 febrer 2019].
* ↑ «Wifi 6, la propera revolució del wifi que et permetrà veure vídeos en 8K», 03-01-2019. Arxivat de l'original el 2019-02-23. [Consulta: 23 febrer 2019].
* ↑ «EL nou standard IEEE 802.11ax» (en anglès). [Consulta: 8 gener 2017].
* ↑ «IEEE 802.11ax High Efficiency WLAN» (en anglès). http://www.ieee802.org/.+[Consulta: 8 gener 2017].
* ↑ Kastrenakes, Jacob. «Wi-Fi is getting its biggest upgrade in 20 years» (en anglès). https://www.theverge.com/,+23-04-2020.+[Consulta: 4 març 2021].
* ↑ «Introduction to 802.11ax High-Efficiency Wireless - National Instruments». www.ni.com. [Consulta: 8 gener 2017].
* ↑ «[https://www.etsi.org/deliver/etsi_TR/103500_103599/103524/01.01.01_60/tr_103524v010101p.pdf System Reference document (SRdoc); Wireless access systems including radio local area networks (WAS/RLANs) in the band 5 925 MHz to 6 725 MHz]» (en anglès). https://www.etsi.org,+04-03-2021.+[Consulta: https://www.etsi.org/deliver/etsi_TR/103500_103599/103524/01.01.01_60/tr_103524v010101p.pdf].
# Hèlena (pintora)

Hèlena（en llatí, Hĕlĕna, ae; en grec antic, Ἑλένη) filla de Timó d'Egipte, va ser una pintora grega que va viure al segle iv aC, en temps d'Alexandre el Gran.
Va pintar la batalla d'Issos en els moments en què va passar, l'any 333 aC. En temps de Vespasià la pintura es va col·locar al Temple de la Pau a l'antiga Roma, segons Foci. A Pompeia es va trobar un mosaic que alguns estudiosos suposen que podria ser una còpia del quadre, però es discuteix a quina batalla fa referència el mosaic. El que és indubtable és que descriu una de les batalles d'Alexandre i que un dels personatges representa a Darios III de Pèrsia.

## Referències

* ↑ Helena a: William Smith (editor), A Dictionary of Greek and Roman Biography and Mythology. Vol. II Boston: Little, Brown & Comp., 1867, p. 371
Viccionari
# Van Leo

Van Leo, nascut Levon Alexander Boyadjian, (20 de novembre de 1921 - 18 de març de 2002) va ser un fotògraf armenoegipci que va esdevenir conegut pels seus autoretrats nombrosos i pels seus retrats de celebritats del seu temps. Nascut a Turquia de pares armenis, Levon Boyadjian arriba a Egipte el 1924, l'any que la família s'estableix a Zagazig. El 1927 els Boyadjian es traslladen al Caire, on Van Leo es farà un nom que li permetrà viure durant més de 57 anys del seu art i ser reconegut arreu de la ciutat com el mestre del retrat fotogràfic. Va traspassar el 2002, després d'haver tancat el seu estudi i d'haver donat la major part de la seva col·lecció a la Universitat Americana del Caire, com també a la Fundació Àrab per a la Imatge (Beirut). L'any 2000 va rebre el Premi Príncep Claus per l'obra de tota la seva vida.

## Referències

* ↑ «Van Leo». web. Centre de Cultura Contemporània de Barcelona (CC-BY-SA via OTRS). [Consulta: 17 febrer 2016].
# Pierre-Jean de Smet

Pierre-Jean de Smet (Dendermonde, Bèlgica, 30 de gener del 1801 - Saint Louis, Missouri, EUA, 23 de maig del 1873) fou un missioner belga. se n'anà als Estats Units el 1821 i ingressà als jesuïtes de Maryland. Però el 1823 es traslladà a Saint Louis (Missouri) per tal d'estar més a prop dels indis que havien d'evangelitzar.
EL 1838 va establir la missió de Saint Joseph (Council Bluffs) entre els potawatomi, i va fer algunes visites amistoses als sioux. El 1839 encoratjà alguns religiosos iroquesos a establir-se entre els nez percé i el 1840 visità els bitterroot salish. Després marxà per les Muntanyes Rocoses i visità els crows, atsina i coeur d'alene. El 1843 marxà a Europa a demanar diners i el 1844 aconseguí establir la missió de Saint Ignatius als marges del Columbia. El 1846 intentaria convertir els blackfoot, i mercè el seu gran prestigi entre els indis, el 1851 fou cridat per les autoritats nord-americanes per a actuar com a mitjancer en els conflictes amb els indis d'Oregon.
El 1858 acompanyà el general Harney en l'expedició contra els mormons de Utah, i el 1862 i el 1867 tornaria a fer de mitjancer en conflictes amb els indis a Washington i Oregon, i el 1868 i el 1870 amb els sioux. Ha estat un dels clergues catòlics amb més prestigi als EUA en el segle xix.

## Referències

* ↑ Davis, Wm. L. «DE SMET, PIERRE-JEAN». Dictionary of Canadian Biography, vol. 10. University of Toronto/Université Laval, 2013. [Consulta: 13 gener 2024].
* 1 2 Antrei, Albert «Father Pierre Jean DeSmet». Montana: The Magazine of Western History, 13, 2, 1963, pàg. 24–43. ISSN: 0026-9891.
* ↑ McKevitt, Gerald «The Art of Conversion: Jesuits and Flatheads in Nineteenth-Century Montana». U.S. Catholic Historian, 12, 4, 1994, pàg. 49–64. ISSN: 0735-8318.
* ↑ Altic, Mirela «Jesuit Cartography in the Rockies: Pierre-Jean De Smet and the Mapping of Native Landscapes of the American Northwest» (en anglès). Terrae Incognitae, 55, 2, 04-05-2023, pàg. 133–169. DOI: 10.1080/00822884.2023.2233268. ISSN: 0082-2884.
* ↑ Peterson, Jacqueline. Sacred Encounters (en anglès). University of Oklahoma Press, 1993, p. 23.
* ↑ Davis, W. L. «Peter John De Smet: The Journey of 1840». The Pacific Northwest Quarterly, 35, 1, 1944, pàg. 29–43. ISSN: 0030-8803.
# Birger Wasenius

Birger Wasenius (Hèlsinki, Gran Ducat de Finlàndia 1911 - Llac Làdoga, Unió Soviètica 1940) fou un patinador de velocitat sobre gel.

## Biografia

Va néixer el 7 de desembre de 1911 a la ciutat de Hèlsinki, en aquells moments capital del Gran Ducat de Finlàndia i que avui en dia és capital de Finlàndia. Va morir el 2 de gener de 1940 prop del Llac Làdoga durant la Guerra d'Hivern en un combat entre les tropes finlandeses i soviètiques.

## Carrera esportiva

Wasenius va despuntar esportivament en el Campionat Europeu de Patinatge de velocitat sobre gel l'any 1933 quan aconseguí el segon lloc, aconseguint posteriorment dues medalles de bronze en aquest campionat. Al Campionat del Món de Patinatge de velocitat aconseguí el segon lloc en les edicions de 1934, 1936 i 1937, aconseguint guanyar la medalla d'or en l'edició de 1939.
Participà en els Jocs Olímpics d'Hivern de 1936 disputats a Garmisch-Partenkirchen (Alemanya), on finalitzà tercer en la prova de 1.500 metres i segon en les proves de 5.000 i 10.000 metres, quedant sempre darrere del noruec Ivar Ballangrud.

### Rècords personals

| Prova | Temps | Data | Seu | Rècord del món |
| 500 m | 43.4 | 5 de febrer de 1938 | Davos | 42.3 |
| 1.500 m | 2:18.2 | 31 de gener de 1937 | Davos | 2:17.4 |
| 3.000 m | 4:55.7 | 30 de gener de 1937 | Davos | 4:49.6 |
| 5.000 m | 8:21.3 | 31 de gener de 1937 | Davos | 8:17.2 |
| 10.000 m | 17:28.2 | 14 de febrer de 1936 | Garmisch-Partenkirchen | 17:17.4 |

## Referències

* 1 2 «Olympedia – Birger Wasenius». [Consulta: 22 gener 2022].
* ↑ Hagen (https://www.speedskatingnews.info), L. «Skater Profile | Birger Wasenius | Men | Finland» (en anglès). [Consulta: 22 gener 2022].
* ↑ «Birger Wasenius - SpeedSkatingStats.com». [Consulta: 22 gener 2022].

## Enllaços externs

* (anglès) www.skateresults.com - Birger Wasenius Arxivat 2016-03-03 a Wayback Machine.
# Chun Lee-Kyung

Chun Lee-Kyung (en hangul: 전이경; en hanja: 全利卿; en forma romanitzada: Jeon I-Gyeong) (Corea del Sud 1976) és una patinadora de velocitat en pista curta sud-coreana, ja retirada, que destacà en aquest esport durant la dècada del 1990.

## Biografia

Va néixer el 6 de gener de 1976 en una població de la província sud-coreana de Gyeongsangbuk-do.

## Carrera esportiva

Va participar, als 16 anys, en els Jocs Olímpics d'Hivern de 1992 realitzats a Albertville (França), si bé únicament fou dotzena en la prova dels 500 metres. En els Jocs Olímpics d'Hivern de 1994 realitzats a Lillehammer (Noruega) aconseguí guanyar dues medalles d'or en les proves de 1.000 m. i 3.000 metres relleus, finalitzant així mateix en la posició quinzena dels 500 metres. En els Jocs Olímpics d'Hivern de 1998 realitzats a Nagano (Japó) aconseguí retenir els seus dos títols olímipcs, aconseguint guanyar així mateix una medalla de bronze en la prova dels 500 metres.
Al llarg de la seva carrera esportiva aconseguí guanyar 29 medalles en el Campionat del Món de patinatge de velocitat en pista curta, destacant tretze medalles d'or. El 2002 fou escollida com a membre del Comitè d'atletes del Comitè Olímpic Internacional (COI).

## Referències

* ↑ «Jeon I-Gyeong». olympedia.org. [Consulta: 13 març 2022].
* ↑ Grasso, John; Mallon, Bill; Heijmans, Jeroen. Historical Dictionary of the Olympic Movement (en anglès). Rowman & Littlefield, 2015-05-14, p. 292. ISBN 978-1-4422-4860-1.
# Erin Jackson

Erin Jackson (Ocala, 19 de setembre de 1992) és una esportista estatunidenca que competeix en patinatge de velocitat sobre gel. Ha participat en dos Jocs Olímpics d'Hivern, els anys 2018 i 2022, obtenint una medalla d'or a Pequín 2022, a la prova de 500 m.

## Referències

* ↑ «Olympedia – Erin Jackson». [Consulta: 14 febrer 2022].
* ↑ «La patinadora negra Erin Jackson gana el oro más emotivo e histórico de Pekín» (en castellà), 13-02-2022. [Consulta: 14 febrer 2022].
* ↑ «SS - Person Bio». [Consulta: 14 febrer 2022].
# Georg Krog

Georg Krog (Bergen, 2 de juliol de 1915 - Drammen, 3 d'agost de 1991) va ser un patinador de velocitat noruec que va competir durant la dècada de 1930.
El 1936 va prendre part en els Jocs Olímpics de Garmisch-Partenkirchen, on guanyà la medalla de plata en la prova dels 500 metres del programa de patinatge de velocitat. Algunes fonts indiquen que el temps del medallista d'or, Ivar Ballangrud, no va ser ben mesurat, per la qual cosa hauria d'haver estat Krog el vencedor olímpic, però en no fer-se cap reclamació el resultat no varià.
Posteriorment, entre 1961 i 1965, fou president de l'Associació Noruega de Patinatge.

## Referències

* 1 2 «Georg Krog Olympic Results». sports-reference.com. Arxivat de l'original el 20 d'octubre 2012. [Consulta: 15 febrer 2017].
* ↑ Bryhn, Rolf. «Georg Krog». A: Henriksen, Petter. Store norske leksikon (en noruec). Oslo: Kunnskapsforlaget, 2007 [Consulta: 20 abril 2009].
* ↑ Gjerde, Arild. Norges Skøyteforbunds årbok 2003–2005 (en noruec). Oslo: Norwegian Skating Association, 2005, p. 183 [Consulta: 20 abril 2009]. Arxivat 22 de febrer 2012 a Wayback Machine.
# Julius Skutnabb

Julius Ferninand Skutnabb (Hèlsinki, Gran Ducat de Finlàndia 1889 - íd. 1965) fou un bomber i patinador de velocitat sobre gel finlandès que va triomfar durant la dècada del 1920.

## Biografia

Va néixer el 12 de juny de 1889 a la ciutat de Hèlsinki, en aquells moments capital del Gran Ducat de Finlàndia i avui en dia capital de Finlàndia.

## Carrera esportiva

Va iniciar la seva carrera esportiva l'any 1914 al Campionat del Món de patinatge de velocitat disputat a Oslo, però la seva carrera esportiva es veié malmesa per l'esclat de la Primera Guerra Mundial. El 1914, 1916 i 1917 es convertí en campió nacional del seu país, i en el Mundial de l'any 1924 disputat a Hèlsinki aconseguí la medalla de bronze.
En els Jocs Olímpics d'Hivern de 1924 disputats a Chamonix (França) Skutnabb participà en les cinc proves de patinatge de velocitat sobre gel disputades, aconseguint finalitzar desè en la prova de 500.m, quart en la prova de 1.000 m., tercer en la prova de combinada, segon en la prova de 5.000 m. i primer en la prova de 10.000 m.. L'any 1926 va esdevenir campió d'Europa de patinatge de velocitat i en els Jocs Olímpics d'Hivern de 1928 realitzats a Sankt Moritz (Suïssa) participà en la prova de 5.000 m., finalitzant novament en segona posició.

## Referències

* 1 2 3 «Olympedia – Julius Skutnabb». [Consulta: 24 juliol 2022].
* ↑ «Julius Skutnabb - SpeedSkatingStats.com». [Consulta: 24 juliol 2022].
# Kaija Mustonen

Kaija Mustonen (Hèlsinki, Finlàndia 1941), és una patinadora de velocitat sobre gel finlandesa, ja retirada, que destacà a la dècada del 1960.

## Biografia

Va néixer el 4 d'agost de 1941 a la ciutat de Hèlsinki.

## Carrera esportiva

Participà en els Jocs Olímpics d'Hivern de 1964 realitzats a Innsbruck (Àustria) on aconseguí la medalla de plata en la prova de 1.500 metres a més de la medalla de bronze en la prova de 1.000 metres. En aquells mateixos Jocs participà en la prova de 500 metres, on fou tretzena, i en la prova de 3.000 metres, on fou cinquena. En els Jocs Olímpics d'Hivern de 1968 realitzats a Grenoble (França) aconseguí la victòria en la prova de 1.500 metres, establint un nou rècord olímpic, i la medalla de plata en la prova de 3.000 metres. Així mateix finalitzà quarta en la prova de 1.000 metres i sisena en la de 500 metres.
Al llarg de la seva carrera competí en el Campionat del Món de patinatge de velocitat entre els anys 1958 i 1968 (exceptuant l'edició de 1959) però no aconseguí guanyar cap medalla, sent la seva actuació més destacada un quart lloc en la combinada de 1964.

### Marques personals

| Distància | Temps | Seu | Data |
| 500 m | 45.6 | Inzell | 2 de març de 1968 |
| 1.000 m | 1:31.5 | Inzell | 10 de març de 1968 |
| 1.500 m | 2:20.1 | Inzell | 2 de març de 1968 |
| 3.000 m | 5:00.7 | Inzell | 10 de març de 1968 |
| Mini combinació | 190.367 | Inzell | 2/3 de març de 1968 |

## Referències

* ↑ «Kaija Mustonen». olympedia.org. [Consulta: 13 març 2022].
* ↑ Olsen, Kirstin. Chronology of Women's History (en anglès). Greenwood Publishing Group, 1994, p. 312. ISBN 978-0-313-28803-6.

## Enllaços externs

* (anglès) www.skateresults.com - Kaija Mustonen Arxivat 2016-03-03 a Wayback Machine.
# Li Jiajun

Li Jiajun (en xinès simplificat: 李佳军; en xinès tradicional: 李佳軍; en pinyin: Lǐ Jiajūn) (Changchun, Xina 1975) és un patinador de velocitat en pista curta xinesa, ja retirat, que va destacar entre les dècades del 1990 i el 2000.

## Biografia

Va néixer 15 d'octubre de 1975 a la ciutat de Changchun, una població situada a la província de Jilin, a la República Popular de la Xina.

## Carrera esportiva

Als 18 anys va participar en els Jocs Olímpics d'Hivern de 1994 que van tenir lloc a Lillehammer (Noruega), on va acabar setè a la prova dels 5.000 metres relleus i setzè als 500 i 1.000 metres. Als Jocs Olímpics d'Hivern de 1998, que van tenir lloc a Nagano (Japó), va aconseguir guanyar la medalla de plata en els 1.000 metres masculins i la de bronze a la prova de 5.000 metres relleus. A més, va acabar novè als 500 metres. Als Jocs Olímpics d'Hivern de 2002 de Salt Lake City (Estats Units) va aconseguir dues noves medalles, la de plata en els 1.500 metres i la de bronze en els 3.000 metres relleus, a més d'acabar vuitè als 1.000 metres i desè als 500 metres. Als Jocs Olímpics d'Hivern 2006 de Torí (Itàlia) va guanyar la medalla de bronze en els 1.500 metres a més d'acabar cinquè als 3.000 metres relleus, sisè als 1.000 metres i ser desqualificat als 500 metres.
Al llarg de la seva carrera ha guanyat 29 medalles al Campionat del Món de patinatge de velocitat en pista curta, destacant 14 medalles d'or.